แนวโน้ม SET บวกต่อ! ทดสอบแนวต้าน 1,600 จุด คลายกังวลวิกฤต “แบงก์สหรัฐ”
แนวโน้ม SET เช้านี้แกว่งไซด์เวย์ ขานรับกระแสเชิงบวกจากวิกฤตธนาคารในสหรัฐเริ่มผ่อนคลาย และราคาน้ำมันดิบก็ปรับตัวขึ้น รวมถึงยังได้ปัจจัยหนุนจากเม็ดเงินกองทุนรวมทริกเกอร์ฟันด์ ให้แนวรับไว้ที่ 1,585-1,580 จุด และแนวต้าน 1,600-1,605 จุด
แนวโน้ม SET เช้านี้แกว่งไซด์เวย์ ขานรับกระแสเชิงบวกจากวิกฤตธนาคารในสหรัฐเริ่มผ่อนคลาย และราคาน้ำมันดิบก็ปรับตัวขึ้น
28 มี.ค. 2566

นายอภิชาติ ผู้บรรเจิดกุล, CISA ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้แกว่งไซด์เวย์ ขึ้นทดสอบแนวต้าน 1,600 จุด สอดคล้องกับตลาดหุ้นอื่นในภูมิภาคเอเชียที่เช้านี้เปิดมาบวกกันทุกตลาด ขานรับกระแสข่าวเชิงบวกจากวิกฤตธนาคารในสหรัฐเริ่มผ่อนคลาย
โดยล่าสุด ธนาคารเฟิร์สต์ ซิติเซนส์ แบงก์แชร์ส (First Citizens BancShares) ตกลงเข้าซื้อกิจการ ธนาคารซิลิคอน วัลเลย์ แบงก์ (SVB) แล้ว ประกอบกับทางการสหรัฐ กำลังพิจารณาขยายโครงการปล่อยกู้ฉุกเฉิน (Emergency Lending Facility) ให้กับภาคธนาคาร ซึ่งจะช่วยให้ เฟิร์สต์ รีพับลิค แบงก์ (FRB) มีเวลามากขึ้นในการเสริมสภาพคล่องในงบดุลของธนาคาร
ทั้งนี้ ราคาน้ำมันดิบก็ปรับตัวขึ้น หลังอิรักระงับการส่งออกน้ำมันบางส่วนจากเขตปกครองตนเองเคอร์ดิสถาน ซึ่งตั้งอยู่ทางตอนเหนือของอิรัก ส่งผลให้นักลงทุนคาดการณ์ว่าตลาดน้ำมันโลกจะเผชิญภาวะอุปทานตึงตัว และส่งผลดีต่อหุ้นกลุ่มพลังงานในวันนี้
นอกจากนี้จะมีเม็ดเงินจากกองทุนรวมทริกเกอร์ฟันด์ เข้ามาในตลาดฯ ด้วย หลังจากสิ้นสุดการขายไปเมื่อวานนี้ โดยให้แนวรับไว้ที่ 1,585-1,580 จุด และแนวต้าน 1,600-1,605 จุด